Predkladacia správa

Vláda SR svojím uznesením č. 1201/2003 zo 17. decembra 2003 schválila „Koncepciu rozvoja štátnych archívov zriadených Ministerstvom vnútra SR podľa zákona č. 395/2002 Z. z. o archívoch a registratúrach a o doplnení niektorých zákonov do roku 2010 (s výhľadom do roku 2015 )“ (ďalej len „koncepcia“) a uložila ministrovi vnútra SR v bode C uznesenia „plniť systémové opatrenia, uplatňovať postupy a uskutočňovať projekty uvedené v koncepcii, ako aj uplatňovať do rozpočtovej kapitoly Ministerstva vnútra SR zvýšenie počtu zamestnancov a finančné prostriedky vcelku na zabezpečenie opatrení, postupov a projektov uvedených v koncepcii“.
Na základe uvedenej úlohy Ministerstvo vnútra SR (ďalej len „ministerstvo“) zaradilo stavbu „Archív hlavného mesta Slovenskej republiky Bratislavy“ (ďalej len „AMB“) do Rezortného rozvojového programu verejných prác. Následne bola stavba AMB zaradená do Rozvojového programu priorít verejných prác na roky 2006 až 2008 pod číslom verejnej práce 12 1 6 12 ako rozvojová práca – priorita. Rozvojový program priorít verejných prác na roky 2006 až 2008 bol schválený uznesením vlády SR č. 550/2005 z 13. júla 2005.
Predkladaný materiál navrhuje riešenie súčasnej neúnosnej situácie výstavbou novej účelovej budovy AMB, pretože archív je dlhodobo nútený porušovať zákonom č. 395/2002 Z. z. o archívoch a registratúrach ustanovené podmienky preberania archívnych dokumentov, ich sprístupňovania verejnosti a ochrany.
Nevyhnutnosť urýchleného riešenia výstavby vlastnej budovy AMB vyplýva z nasledujúcej kumulácie vplyvov, zhoršujúcich už doteraz veľmi nepriaznivú situáciu pre činnosť AMB:
-	AMB nemá vlastnú budovu,
-	ministerstvo nemá budovu vhodnú na umiestnenie AMB,
-	neúspech získať vhodnú budovu od mesta,
-	dlhodobé nájmy priestorov nevyhovujúcich kapacitne ani mikroklimaticky,
-	definitívna výpoveď z nájmu od mesta roku 2005 z priestorov Starej radnice a Apponyiho paláca a premiestnenie AMB do absolútne nevyhovujúcich priestorov,
-	zrušenie regulovaného nájomného.

Na základe uvedených dôvodov sa ako jediné efektívne riešenie hrozivej situácie javí urýchlená výstavba novej účelovej budovy AMB na voľnej časti pozemku s už vybudovanými inžinierskymi sieťami pri objekte Slovenského národného archívu na Drotárskej ceste, ktorý je v správe Ministerstva vnútra SR. 

V zmysle požiadaviek zákona č. 254/1998 Z. z. o verejných prácach bol pre novostavbu AMB v roku 2005 spracovaný stavebný zámer, ktorý preukázal reálnosť umiestnenia predmetnej stavby s potrebnými kapacitami a rezervami do budúcnosti na navrhnutom pozemku, vyjasnil možnosti prepojenia budovy AMB a jestvujúcej budovy Slovenského národného archívu s cieľom spoločného, efektívnejšieho využívania prevádzkových priestorov a technických zariadení a prepočtom stanovil predpokladané náklady stavby na 190 miliónov Sk.

Stavba je zaradená v Registri investícií pod číslom 212100205 a v rozpise rozpočtu ministerstva na rok 2007 s výhľadom do roku 2009 v čiastkach 30 mil. Sk,- (rok 2007), 80 mil. Sk,- (rok 2008) so zostatkom na čerpanie v nasledujúcich rokoch (rok 2009) 80 mil. Sk.

Vzhľadom na uvedenú výšku výdavkov je na základe uznesenia vlády SR č. 790/2005, príloha č. 7 potrebný súhlas vlády s obstarávaním stavieb, ktorých obstarávacia cena je 100 mil. Sk a viac.

Materiál sa predložil do pripomienkového konania 26 subjektom. K materiálu nebola vznesená hromadná pripomienka verejnosti. Ministerstvo financií SR listom číslo MF-17215/2006/441 z 31. 5. 2006 oznámilo, že k materiálu nemá žiadne pripomienky. K materiálu nebola vznesená žiadna zásadná pripomienka a predkladá sa bez rozporov. Materiál netreba po prerokovaní vo vláde SR prerokovať v iných štátnych orgánoch.